Gwybodaeth am yr Ysgol Cerddoriaeth a'r Cyfryngau | Cerddoriaeth a'r Cyfryngau | Prifysgol Bangor
Gwybodaeth am yr Ysgol Cerddoriaeth a'r Cyfryngau
Ydych chi eisiau astudio mewn awyrgylch sy'n fywiog, yn gyfeillgar, yn gefnogol ac yn broffesiynol. Ym Mhrifysgol Bangor rydym yn arbenigo mewn amryw o gelfyddydau creadigol gan gynnwys:
Cyfryngau a chyfathrebu digidol
Astudiaethau perfformio
Ymarfer creadigol a'r cyfryngau
Dylunio a chynhyrchu gemau
Ysgrifennu proffesiynol a newyddiaduraeth
Ynghyd â'r rhyddid i ddatblygu eich syniadau gwreiddiol eich hun, bydd cefnogaeth fanwl Bangor yn eich galluogi i ganfod ffyrdd newydd ffres a llawn dychymyg o ymdrin â'ch pwnc gan eich paratoi ar gyfer gweithredu'n gynaliadwy a phroffesiynol yn y gweithle modern.
Cefnogwn y myfyrwyr yn eu astudiaethau gyda gofal bugeiliol rhagorol a sylwadau gofalus a phenodol am eu gwaith. Cewch eich annog i ddilyn eich diddordebau creadigol a datblygu sgiliau o safon uchel.
Rhagoriaeth academaidd
Mae gennym draddodiad maith o ragoriaeth academaidd ac mae ein cyrsiau'n unigryw o ran amrywiaeth y dewis sydd ar gael. Mae'r Ysgol yn cynnig mwy na dim ond hyfforddiant sgiliau, gan anelu at sicrhau bod ei graddedigion yn gallu bod yn arweinwyr cenedlaethol a rhyngwladol yn eu meysydd.
Gwneir y dysgu'n bennaf mewn grwpiau bach, gan gynnig amgylchedd dysgu ysgogol a chynhaliol.
Mae ein cyfleusterau ardderchog yn cynnwys canolfan gyfryngau sy'n cynnwys yr holl offer priodol, gydag ystafelloedd golygu, stiwdios cynhyrchu, offer y cyfryngau a'r cyfryngau digidol. Mae'r cyfleusterau a'r adnoddau cerddorol yn cynnwys stiwdios ar gyfer cyfansoddi a recordio electronig, neuaddau cyngerdd, mannau ac ystafelloedd ymarfer, llyfrgell gerdd ac offerynnau.
Perfformiadau Cerddorol
Mae ein dull o ddysgu cerddoriaeth yn seiliedig ar ymarfer ac mae'n rhoi cyfle i berfformio cyfansoddiadau'r myfyrwyr, a rhyngweithio rhwng cerddoriaeth fyw ac electroneg, a pherfformio hanesyddol ei naws sy'n deillio o'n gweithgaredd cerddolegol. Yn ogystal, ceir ystod eang o weithgareddau allgwricwlaidd, yn cynnwys cerddorfeydd, corau, band pres, band jas, band cyngerdd a grwpiau opera a theatr gerdd.
Mae'r iaith Gymraeg yn rym bywiog ym Mangor, a ni yw'r unig brifysgol lle mae'n bosib astudio eich gradd Gerddoriaeth yn gyfan gwbl drwy'r Gymraeg. Hyd yn oed os nad ydych yn medru siarad Cymraeg, gellwch fanteisio ar ein harbenigedd byd-enwog ym maes astudio cerddoriaeth Gymraeg, yn anad dim drwy'r adnoddau yn yr Archif Cerddoriaeth Draddodiadol Gymreig a'r Archif Bop Gymraeg.